b'\n_START_ARTICLE_\nVlastja Simon\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nRodil se je star\xc5\xa1ema Dolenjcu in Gorenjki v Gorici, njegova dru\xc5\xbeina pa je leta 1918 pribe\xc5\xbeala v Ljubljano. Zaradi smisla za likovno umetnost je \xc5\xbeelel \xc5\xa1tudirati slikarstvo, a ga v Beogradu niso sprejeli. Zato se je \xc5\xa1olal na voja\xc5\xa1ki akademiji in postal aktivni \xc4\x8dastnik._NEWLINE_Leta 1937 je prevzel vodstvo jugoslovanske voja\xc5\xa1ke obve\xc5\xa1\xc4\x8devalne slu\xc5\xbebe za mejni podro\xc4\x8dji z Italijo in Avstrijo. V tem \xc4\x8dasu se je povezal z ilegalno primorsko protifa\xc5\xa1isti\xc4\x8dno organizacijo TIGR (Trst-Istra-Gorica-Reka) in deloval pod tajnim imenom Gori\xc4\x8dan._NEWLINE_Po razpadu Kraljevine Jugoslavije je spremenil identiteto in se nastanil v stari gra\xc5\xa1\xc4\x8dini v Radohovi vasi pri Ivan\xc4\x8dni Gorici. Zaradi izdaje je bil med italijansko racijo marca 1942 zajet, pri poskusu pobega je bil ranjen v glavo in prepeljan v ljubljansko bolni\xc5\xa1nico. Nato se je povezal z OF in se pridru\xc5\xbeil italijanskemu osvobodilnemu gibanju, dokler ga aprila 1944 fa\xc5\xa1isti niso ponovno ujeli in po naglem postopku obsodili na smrt. Med napadom na fa\xc5\xa1isti\xc4\x8dno postojanko so ga re\xc5\xa1ili garibaldinci._NEWLINE_Po kon\xc4\x8dani vojni je postal vodja repatriacijskega urada na jugoslovanski ambasadi v Rimu. Ponujenemu voja\xc5\xa1kemu  poklicu v Beogradu se je odrekel in se naselil v Ljubljani. Po \xc5\xa1estih mesecih \xc5\xa1tudija na likovni akademiji je bil izklju\xc4\x8den brez pojasnila._NEWLINE_Po 2. svetovni vojni je bil fotoreporter Slovenskega poro\xc4\x8devalca in revije Tovari\xc5\xa1. Nato fotografski in filmski kronist na Medicinski fakulteti ter profesor na srednji \xc5\xa1oli._NEWLINE_Umrl je v Ljubljani.\n_START_SECTION_\nFotografska dejavnost\n_START_PARAGRAPH_\nNa akademiji v Remscheidu v Nem\xc4\x8diji je predstavil svojski na\xc4\x8din fotografskega izobra\xc5\xbeevanja mladih. T.i. "jugoslovansko \xc5\xa1olo" u\xc4\x8denja fotografiranja so publicirali tudi na Japonskem._NEWLINE_Ustanovitelj ve\xc4\x8d fotografskih dru\xc5\xa1tev v Sloveniji in fotografskega muzeja v Gorenji vasi nad \xc5\xa0kofjo Loko.'